Bekende Parys-boer se seun oorledeDerik Olivier. Foto: Facebook Derik is die seun van Geo en Daline Olivier van die plaas Brakdam buite Parys. Lelet Schoeman, Derik se tannie, het aan Maroela Media gesê die presiese omstandighede rakende die voorval is nog nie bekend nie. “Derik het met ŉ pypkar gery. Die voertuig het vermoedelik gerol en bo-op hom beland.” Die voorval het op ŉ plaaspad in die omgewing tussen Parys en Koppies plaasgevind. Derik se ma en suster Menique (14) het op hom afgekom. Hy was reeds dood. Schoeman het gesê ander berigte wat beweer Derik het met sy pa se bakkie gery en dat die ongeluk op die N1 plaasgevind het, is onwaar. Kapt. Levhani Hani, ŉ polisiewoordvoerder, het bevestig die ongeluk het op ŉ grondpad plaasgevind. “ŉ Saak van strafbare manslag word ondersoek,” het sy gesê. Volgens Schoeman het sy ouers en sussie hom begin soek toe hy nie ŉ sekere tyd tuis was nie. “Sy ouers is so erg geskok, hulle kan omtrent nie praat nie. Derik was ŉ kranige sportman. Hy het geroei en krieket en rugby gespeel.” Derik was ŉ gr. 11-leerder aan die Hoërskool Parys. “Hy was so ŉ ordentlike kind, baie stil en saggeaard. Hy het altyd gehelp en was sy ouers se regterhand op die plaas.” Derik sou in Oktober sy 17de verjaardag gevier het. Derik se pa, Geo, was een van die boere wat onlangs gehelp het om ŉ groep kinders en onderwysers te red toe hulle bus in vloedwater buite Parys vasgekeer was. ŉ Roudiens vir Derik word Maandag vanuit die NG kerk Parys-Oos gehou.